บลจ.กรุงไทยขายกอง KTFF105 อายุ 3 เดือน ชูผลตอบแทน1.40% ตั้งแต่วันนี้ – 25 ก.ค.นี้
บลจ.กรุงไทยขายตราสารหนี้ KTFF105 อายุ 3 เดือน ชูผลตอบแทน1.40% ต่อปี เหมาะสำหรับนักลงทุนที่ต้องการพักเงินในระยะสั้น และบุคคลธรรมดาไม่เสียภาษี
เสนอขายตั้งแต่วันนี้ - 25 ก.ค.นี้
14 ก.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยตราสารหนี้ เอฟไอเอฟ 105 (KTFF105) เสนอขายตั้งแต่วันนี้ ถึงวันที่ 25 กรกฎาคม 2559 อายุ 3 เดือน เน้นลงทุนตราสารหนี้ต่างประเทศ ประเภทเงินฝากประจำ Bank of China (Macau) , China Construction Bank (Asia) Corp.Ltd , Agricultural Bank of CHINA , Union National Bank PJSC และ First Gulf Bank PJSC ผลตอบแทนประมาณ 1.40% ต่อปี เหมาะสำหรับนักลงทุนที่ต้องการพักเงินในระยะสั้น และบุคคลธรรมดาไม่เสียภาษี
โดยอัตราผลตอบแทนของตราสารหนี้ในประเทศ ยังคงปรับตัวลดลงทุกช่วงอายุตามแรงซื้อต่อเนื่องของนักลงทุนทั้งในและต่างประเทศ จากความคาดหวังว่าธนาคารกลางทั่วโลกน่าจะร่วมมือกันผ่อนคลายนโยบายการเงินเพิ่มเติมเพื่อรับมือความไม่แน่นอนจาก Brexit โดยในส่วนของธนาคารกลางสหรัฐ ได้เห็นพ้องให้ชะลอการขึ้นดอกเบี้ยจนกว่าจะได้รับข้อมูลที่ชัดเจนเกี่ยวกับผลกระทบจาก Brexit นักลงทุนต่างชาติมียอดซื้อสุทธิจำนวน 15,150 ล้านบาท
ทั้งนี้อัตราผลตอบแทนของพันธบัตรรัฐบาลสหรัฐอเมริกาปรับตัวลดลงเกือบทุกช่วงอายุตามแรงซื้อต่อเนื่อง ตลาดมองว่า ธนาคารกลางสหรัฐ น่าจะยังไม่ขึ้นดอกเบี้ยในระยะเวลาอันใกล้ จากความกังวลผลของ Brexit ในระยะกลางและระยะยาว ประกอบกับการคาดการณ์ว่าธนาคารกลางทั่วโลกจะมีการผ่อนคลายเพิ่มเติมเพื่อรับมือกับความไม่แน่นอนจาก Brexit โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวเพิ่มขึ้น อยู่ที่ 0.61% ต่อปี อายุคงเหลือ 5 ปี ปรับตัวลดลง อยู่ที่ 0.95% ต่อปี และอายุคงเหลือ 10 ปี ปรับตัวลดลง อยู่ที่ 1.36% ต่อปี สำหรับปัจจัยที่ต้องติดตาม จะเป็นแนวโน้มการดำเนินนโยบายการเงินของธนาคารกลางทั่วโลกหลัง Brexit แนวโน้มเศรษฐกิจสหรัฐอเมริกา แนวโน้มเศรษฐกิจโลก แนวโน้มราคาน้ำมัน และสถานการณ์การเมืองระหว่างประเทศ